Κανονισμός (ΕΚ) αριθ. 1227/2001 του Συμβουλίου

της 18ης Ιουνίου 2001

για παρέκκλιση από ορισμένες διατάξεις του κανονισμού (ΕΚ) αριθ. 2792/1999 για καθορισμό των λεπτομερών κανόνων και ρυθμίσεων σχετικά με την κοινοτική διαρθρωτική βοήθεια στον τομέα της αλιείας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 36 και 37,

την πρόταση της Επιτροπής(1),

την γνώμη του Ευρωπαϊκού Κοινοβουλίου(2),

τη γνώμη της Οικονομικής και Κοινωνικής Επιτροπής(3),

Εκτιμώντας τα ακόλουθα:

(1) Ο κανονισμός (ΕΚ) αριθ. 2792/1999(4) καθορίζει τους λεπτομερείς κανόνες και ρυθμίσεις σχετικά με την κοινοτική διαρθρωτική βοήθεια στον τομέα της αλιείας ιδίως, στο άρθρο 16 καθορίζει τους όρους υπό τους οποίους τα κράτη μέλη μπορούν να χορηγούν, με χρηματοδοτική συνδρομή του χρηματοδοτικού μέσου προσανατολισμού της αλιείας (ΧΜΠΑ), αντισταθμίσεις στους αλιείς και στους ιδιοκτήτες αλιευτικών σκαφών για την προσωρινή παύση δραστηριοτήτων σε περίπτωση μη ανανέωσης ή αναστολής αλιευτικής συμφωνίας.

(2) Η μη ανανέωση της αλιευτικής συμφωνίας με το Μαρόκο, η οποία έληξε στις 30 Νοεμβρίου 1999, είχε τόσο εκτεταμένες κοινωνικές και οικονομικές συνέπειες ώστε είναι σκόπιμο να παραταθεί η μέγιστη διάρκεια χορήγησης των εν λόγω αντισταθμίσεων προκειμένου να καταστεί δυνατή η εφαρμογή σχεδίων μετατροπής των εν λόγω στόλων, όπως εγκρίθηκαν από την Επιτροπή στις 30 Οκτωβρίου 2000.

(3) Η χρηματοδοτική συνδρομή του ΧΜΠΑ, η οποία καταβάλλεται από την 1η Ιανουαρίου 2000 στους αλιείς και στους ιδιοκτήτες αλιευτικών σκαφών που επηρεάζονται από την κατάσταση αυτή, αντιπροσωπεύει τέτοιο ποσό ώστε, στα διαρθρωτικά προγράμματα των ενδιαφερομένων κρατών μελών, το υπόλοιπο των διαθέσιμων ακόμη πιστώσεων του ΧΜΠΑ στο πλαίσιο του άρθρου 16 του κανονισμού (ΕΚ) αριθ. 2792/1999 δεν επαρκεί πλέον για την λήψη σημαντικού αριθμού μέτρων στο πλαίσιο αυτό μέχρι την 31η Δεκεμβρίου 2006, υπό τις συνθήκες αυτές είναι σκόπιμο να προβλεφθούν παρεκκλίσεις από τα κατώτατα όρια που αναφέρονται στην παράγραφο 3 του εν λόγω άρθρου, χωρίς ωστόσο να τροποποιηθεί η συνολική χορήγηση πιστώσεων ΧΜΠΑ στα σχετικά προγράμματα.

(4) Προκειμένου να εξασφαλισθεί η χορήγηση των αντισταθμίσεων για τους κοινοτικούς στόλους που εξαρτώνται από την αλιευτική συμφωνία με το Μαρόκο, ο παρών κανονισμός θα πρέπει να εφαρμοστεί από την 1η Ιανουαρίου 2001.

(5) Κατά συνέπεια, θα πρέπει να υπάρξει παρέκκλιση από ορισμένες διατάξεις του κανονισμού (ΕΚ) αριθ. 2792/1999,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Κατά παρέκκλιση των διατάξεων του κανονισμού (ΕΚ) αριθ. 2792/1999, οι κοινοτικοί στόλοι που εξαρτώνται από την αλιευτική συμφωνία με το Μαρόκο και τους οποίους αφορούν τα σχέδια μετατροπής που εγκρίθηκαν με τις αποφάσεις της Επιτροπής αριθ. C(2000) 3059 και C(2000) 3060 της 30ής Οκτωβρίου 2000, μπορούν να λάβουν τις αντισταθμίσεις που αναφέρονται στο άρθρο 16 παράγραφος 1 στοιχείο β) του εν λόγω κανονισμού μέχρι την 31η Δεκεμβρίου 2001.

Η χρηματοδοτική συνδρομή του ΧΜΠΑ στα μέτρα που αναφέρονται στο πρώτο εδάφιο, η οποία χορηγήθηκε, μεταξύ της 1ης Ιανουαρίου 2000 και της 31ης Δεκεμβρίου 2001, δεν λαμβάνεται υπόψη για την τήρηση των κατωτάτων ορίων που αναφέρονται στο άρθρο 16 παράγραφος 3 πρώτο εδάφιο του κανονισμού (ΕΚ) αριθ. 2792/1999.

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 2001.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 18 Ιουνίου 2001.

Για το Συμβούλιο

Ο Πρόεδρος

M. Winberg

(1) ΕΕ C 154 Ε της 29.5.2001, σ. 278.

(2) Γνώμη που δόθηκε στις 14 Ιουνίου 2001 (δεν έχει ακόμη δημοσιευθεί στην Επίσημη Εφημερίδα).

(3) ΕΕ C 139 της 11.5.2001, σ. 29.

(4) ΕΕ L 337 της 30.12.1999, σ. 10.